Hasta hai quince díes nun sabía qu’esistiere un tipu de nenúfar llamáu Victoria Longwood Hybrid. La verdá ye que siquiera tengo una pequeña idea d’esti tipu de plantes. Nos xardinos que conozo los nenúfares son un gastu impensable de mantenimientu y van apareyaos al condicionante de tener un “estanque”. Na casa familiar tenemos regatu y una zona de llamuerga na pumarada, pero evidentemente nun entra na nuestra idea tener “estanque”.
#000004
Dicho esto llámame bastante l’atención pensar que llevo los últimos quince díes enganchada a la cuenta d’Instagram del Real Jardín Botánico de Madrid, en cada momentín llibre pa mirar el móvil, porque los responsables de redes sociales d’esta maraviyosa institución botánica tuvieron l’aciertu de “radianos” la salida pausada y maxestuosa de la rara especie del estanque de nenúfares tropicales.
#000005
¿Seremos los más de 30.000 seguidores d’esta cuenta d’equí p’alantre unos friquis de los nenúfares o namás fueron quien a aprovechar la nuestra debilidá pola belleza? Yo soi más partidaria de lo segundo, ye más, tiendo a pensar que l’interés que xeneró esta floración nun taba previamente determinao en forma de “campaña de captación botánica”, sinón que fuimos les propies persones aficionaes les que demandamos esi minutu a minutu, les que marchamos en procesión al xardín coles nuestres cámares, les que seguimos a cientos el directu del momentu esactu nel que por fín brotó.
#000006
Con too y con ello, ¡qué maraviya!, tovía hai tiempos y esperes que nun fuimos quien a acelerar. Los meses que dura una xestación, el crecimientu d’un árbol, el movimientu del sol, la floración d’un nenúfar nel estanque tropical del Jardín Botánico de Madrid.
#000010
Nel llibru “El jardín del prado”, un exerciciu estéticu preciosu que recomiendo vivamente, l’autor y xardineru Eduardo Barba Gómez, afirma qu’hai dos tipos de persones: les que tienen la capacidá de ver el mundu verde que nos arrodia, y a les que-yos pasa absolutamente desapercibíu. Usa incluso un términu científicu pa definir a eses persones qu’agora nun recuerdo. Hai quince díes esi grupín de persones, nun se si grande o pequeñu, quedamos enganchaes al primer mensaxe qu’anunciaba la inminente floración de la Victoria Longwood Hybrid, “todo un acontecimiento para los amantes de la belleza”.
#000011